

**MESTO STARÁ ĽUBOVŇA**

**Mestský úrad, Obchodná č. 1, 064 01 Stará Ľubovňa**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Materiál na rokovanie Mestského zastupiteľstva v Starej Ľubovni

**Číslo: VI/ 2019**

**Dňa:** 20.06.2019

**bodu programu:** **č.18**

**Názov materiálu: Schválenie zriadenia športovej triedy Základnej školy Komenského 6, 064 01 Stará Ľubovňa v školskom roku 2019/2020**

**Materiál obsahuje**: Návrh uznesenia

Dôvodovú správu

**Materiál predkladá**: PaedDr. Eva Kollárová

vedúca oddelenia školstva, kultúry, športu a mládeže

**Podpis: \_\_\_\_\_\_\_\_\_\_\_\_\_\_\_\_\_\_**

**Materiál vypracoval:** PaedDr. Štefan Joštiak

oddelenie školstva, kultúry, športu a mládeže

**Materiál bol prerokovaný**

* Na zasadnutí komisie vzdelávania, kultúry a cestovného ruchu 11.06.2019.

Prijaté uznesenie:

Komisia vzdelávania, kultúry a cestovného ruchu súhlasí so zriadením športovej triedy v Základnej škole, Komenského 6, 064 01 Stará Ľubovňa v školskom roku 2019/2020 v zmysle predloženého návrhu.

* Materiál bude prerokovaný na rokovaní Mestskej školskej rady.

**Návrh na uznesenie:**

Mestské zastupiteľstvo v Starej Ľubovni po prerokovaní predloženého návrhu

**s ú h l a s í**

so zriadením športovej triedy v Základnej škole, Komenského 6, 064 01 Stará Ľubovňa v školskom roku 2019/2020 v zmysle predloženého návrhu.

**D ô v o d o v á s p r á v a**

ZŠ Komenského 6 v Starej Ľubovni dosahuje dlhodobo výborné výsledky v športových aktivitách, individuálnych i kolektívnych športoch, ako aj v atletických súťažiach. Získava popredné umiestnenia na mestských, okresných, krajských, ale aj celoslovenských športových súťažiach – florbal, atletika, basketbal, volejbal, zápasenie. Škola má novovybudované ihriská a atletickú dráhu, ktoré okrem štyroch telocviční v budovách školy vytvárajú žiakom kvalitný a široký priestor pre športové aktivity. Základná škola Komenského 6 v Starej Ľubovni má pozitívne skúsenosti s činnosťou športových tried, nakoľko už v posledných dvoch rokoch boli zriadené dve športové triedy so zameraním na volejbal chlapcov a basketbal dievčat. Žiaci školy úspešne reprezentujú mesto Stará Ľubovňa aj na medzinárodných súťažiach.

O vytvorenie športovej triedy prejavili výrazný záujem aj rodičia žiakov štvrtého ročníka, ktorým záleží na zdravom duševnom i fyzickom vývine svojich detí.

Zameranie športovej triedy - basketbal dievčatá a volejbal chlapci:

Návrh na zameranie športovej triedy bol výrazne ovplyvnený dlhodobou tradíciou kolektívnych športov v našej ZŠ (basketbal a volejbal),dlhodobým úspešným pôsobením školského športového klubu „Basket“, spoluprácou s „VKM“ Stará Ľubovňa na profesionálnej úrovni, a tiež už vytvorenými športovými triedami so zameraním na volejbal chlapcov a basketbal dievčat. V šk. roku 2013/2014 bol uskutočnený výber do klubovej basketbalovej prípravky, ktorej činnosť úspešne začala a v súčasnosti veľmi úspešne pokračuje, čo hodnotíme ako pozitívny signál záujmu o tento šport. Považujeme to za správny krok smerom k systematickej výchove talentov smerom k už existujúcim športovým klubom. Na oba športy má škola vytvorené optimálne materiálno – technické podmienky, a tiež aj personálne.

Výber žiakov do športovej triedy:

Podmienky pre prijatie do športovej triedy:

1. Úspešné zvládnutie všeobecných motorických testov, všeobecnej pohybovej výkonnosti.

2. Potvrdenie lekára o zdravotnej spôsobilosti.

3. Žiadosť a súhlas rodičov so zaradením žiaka/žiačky do športovej triedy.

Podľa výsledkov testov a splnenia ostatných kritérií sa stanoví poradie uchádzačov o prijatie do športovej triedy.

Kritériá výberu do športovej triedy:

Výber talentovaných žiakov do športovej triedy 5. ročníka ZŠ Komenského 6 v Starej Ľubovni sa uskutočnil dňa 11.04.2019 od 08:00 h. v telocvični školy formou testovania zúčastnených záujemcov. Výberu sa zúčastnili žiaci 4. ročníka ZŠ so záujmom o basketbal a volejbal, ktorí spĺňajú kritériá výchovy a vzdelávania.

Po absolvovaní štandardných testov výberová komisia získala informácie o ich pohybovej zdatnosti a predpokladoch na daný šport – basketbal, volejbal. Podľa výsledkov testov výberová komisia stanovila poradie uchádzačov na prijatie do športovej triedy pri zohľadnení ďalších kritérií: potvrdenie lekára o zdravotnej spôsobilosti žiaka, prospech, správanie, odporúčanie učiteľa 4. ročníka.

Zloženie športovej triedy predpokladá prijatie 8 dievčat – basketbal a 15 chlapcov – volejbal.

Učebný plán športovej triedy:

Bude realizovaný v súlade so Zákonom 245/2008 Z.z. (školský zákon) a Štátnym vzdelávacím programom ISCED 2. Počet hodín športovej prípravy bude v tejto triede v ročníkoch 5.-9. navýšený podľa platnej legislatívy o 15 hodín. Učebný plán schváli pedagogická rada na svojom zasadnutí, a tiež Rada školy.

Odborné zabezpečenie vyučovanie procesu:

- V súlade s 437/2009 Z.z. VYHLÁŠKA Ministerstva školstva Slovenskej republiky z 20. októbra 2009

ktorou sa ustanovujú kvalifikačné predpoklady a osobitné kvalifikačné požiadavky pre jednotlivé kategórie pedagogických zamestnancov a odborných zamestnancov

- V úzkej spolupráci so športovými klubmi „Basket“, „VKM“ Stará Ľubovňa a ich odbornej pomoci.

- V spolupráci so zriaďovateľom ZŠ Komenského 6 v Starej Ľubovni.

Finančné zabezpečenie činnosti športovej triedy:

Činnosť športovej triedy v súlade so Zákonom 597/2003 Z.z. finančne zabezpečuje zriaďovateľ normatívnym financovaním . Na činnosť športovej triedy môžu formou darov prispievať aj iné fyzické a právnické osoby.