

**MESTO STARÁ ĽUBOVŇA**

**Mestský úrad, Obchodná č. 1, 064 01 Stará Ľubovňa**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Materiál na rokovanie Mestského zastupiteľstva v Starej Ľubovni**

**Číslo: VI/2019**

**Dňa:** 20.06.2019

**K bodu programu:** **č. 16**

**Názov materiálu: Návrh na zmenu poplatku za sobáše mimo obradnej miestnosti**

**Materiál obsahuje**: Návrh uznesenia

Dôvodová správa

**Materiál predkladá:**  JUDr. Katarína Železníková

ved. odd. vnútornej správy a služieb obyvateľstva

**Podpis: \_\_\_\_\_\_\_\_\_\_\_\_\_\_\_\_\_\_**

**Materiál vypracovala:** JUDr. Katarína Železníková

ved. odd. vnútornej správy a služieb obyvateľstva

**N á v r h u z n e s e n i a**

Mestské zastupiteľstvo v Starej Ľubovni po prerokovaní predloženého materiálu

**schvaľuje**

poplatok vo výške

a) 200,00 Eur pre obyvateľov mesta Stará Ľubovňa,

b) 250,00 Eur pre delegované sobáše

ako úhradu nákladov navyše za vykonanie obradu sobáša mimo úradne určenej obradnej miestnosti v zmysle predloženého návrhu.

**D ô v o d o v á s p r á v a**

Mesto Stará Ľubovňa rovnako ako iné mestá, vyberá zákonom stanovené poplatky. Je potrebné rozlišovať

* **správny poplatok** - ten je daný zákonom o správnych poplatkoch, aj tento poplatok sa v roku 2018 zvýšil z 66,00 Eur na 70,00 Eur,
* **úhrada zvýšených nákladov spojených so zabezpečením obradu mimo obradnej miestnosti -**  tá je určená v uznesení MsZ č. 249 zo dňa 21.02.2012 č. IX/2012 (150,00 Eur)
* **prenájom priestorov** - tento poplatok si určuje majiteľ nehnuteľnosti, v ktorej sa obrad uskutoční (napr. hrad, skanzen, ...).

Povolenie uzavrieť manželstvo **mimo úradne určenej miestnosti je poplatok zákonný a je vo výške 70,00 Eur.**

V období posledných rokov si snúbenci stále viac žiadajú uzatvárať manželstvá mimo obradnej miestnosti. V záujme vyhovieť obyvateľom a zároveň zabezpečiť príjem do rozpočtu mesta odporúčame rozšíriť možnosti miesta uzatvárania manželstva o čas a miestnosti, resp. priestory, ktoré si navrhnú, resp. želajú snúbenci.

Štatistické údaje sobášnej matriky – Stará Ľubovňa:

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2013** | **2014** | **2015** | **2016** | **2017** | **2018** | **spolu** |
| Počet sobášov | 90 | 103 | 109 | 101 | 136 | 123 | 662 |
| Cirkevné | 67 | 81 | 91 | 71 | 106 | 100 | 516 |
| Civilné | 23 | 22 | 18 | 30 | 30 | 23 | 146 |
| Sobáše s cudzincom | 4 | 9 | 10 | 3 | 5 | 10 | 41 |
| Delegované sobáše |  |  | 3 | 3 | 9 | 6 | 21 |
| Sobáše mimo úradnej miestnosti | 1 |  | 1 | 1 | 1 | 2 | 6 |

Matričný úrad musí zabezpečiť slávnostnú a dôstojnú podobu zvoleného miesta. Pri posudzovaní iného vhodného miesta na uzavretie manželstva matričný úrad vychádza z kritérií: vážnosť, verejnosť, slobodné rozhodnutie, slávnostný spôsob vykonania obradu. Základný správny poplatok za uzavretie manželstva je 70,00 Eur. Je však potrebné zabezpečiť miesto sobáša, a tým Mestu vznikajú ďalšie náklady – prenos symbolov, zabezpečiť štátny znak na miesto sobáša; doprava matrikára, sobášiaceho, členov ZPOZ-u, náhrada za čas strávený prepravou a pod.. Výška poplatku bola naposledy schválená v roku 2012, a to na 150,00 Eur.

V tomto prípade ide väčšinou o  delegované sobáše, to sú také, keď ani jeden zo snúbencov nemá trvalý pobyt v matričnom obvode (Stará Ľubovňa, Chmeľnica, Hraničné, Kremná). Matričný úrad **môže povoliť** uzavretie manželstva pred iným matričným úradom alebo na ktoromkoľvek inom vhodnom mieste, **avšak nemusí**, pretože snúbenci nemajú na takéto povolenie právny nárok. Ak je život jedného zo snúbencov priamo ohrozený, manželstvo možno uzavrieť pred ktorýmkoľvek matričným úradom a na ktoromkoľvek mieste, v tomto prípade sa povolenie nevyžaduje.

Miestom konania sobášnych obradov je obradná sieň MsÚ, a to Mestský úrad Stará Ľubovňa, Obchodná 1 , 064 01 Stará Ľubovňa, 1.podlažie, obradná miestnosť.

Mesto Stará Ľubovňa má určené sobášne dni: piatok 14.00 h do 17.00 h, sobota od 14.00 do 18.00 h, okrem nedele, štátnych a cirkevných sviatkov. Za sobáše mimo určených dní a hodín je správny poplatok 20,00 Eur.

Po prieskume v rámci SR navrhujeme úhradu za zvýšené náklady formou poplatku uzavrieť manželstvo **mimo úradne určenej miestnosti** vo výške z pôvodných 150,00 Eur na:

1. 200,00 Eur pre obyvateľov mesta Stará Ľubovňa,
2. 250,00 Eur pre delegované sobáše.