****

**MESTSKÝ ÚRAD STARÁ ĽUBOVŇA**

**Obchodná ul. č. 1, 064 01 Stará Ľubovňa**

**Všetkým poslancom MsZ**

Váš list číslo/zo dňa Naše číslo Vybavuje/linka/e-mail Stará Ľubovňa

2750/4496 Mgr. Raššová/052 43 15 253 17.06.2019 maria.rassova@staralubovna.sk

**VEC**

**Vyhodnotenie pripomienok k návrhu zmeny VZN č. 63 o poskytovaní opatrovateľskej služby a poskytovaní finančného príspevku na sociálnu pomoc**

V zmysle § 6 ods. 6 a ods. 7 Zákona č. 369/1990 Zb. o obecnom zriadení Vám predkladáme vyhodnotenie pripomienok k návrhu zmeny Všeobecného záväzného nariadenia č. 63 o poskytovaní opatrovateľskej služby a poskytovaní finančného príspevku na sociálnu pomoc.

Stretnutie Komisie sociálnych vecí, rodiny, bytovej politiky a zdravotníctva, ktoré bolo plánované na deň 05.06.2019 bolo zrušené z dôvodu pracovnej zaneprázdnenosti a nemožnosti hlasovania jej členov.

Dňa 04.06.2019 bol na úradnej tabuli mesta Stará Ľubovňa a na webovej stránke mesta zverejnený návrh zmeny VZN č. 63, čím začala plynúť 10 dňová lehota na pripomienkové konanie. Dátum ukončenia pripomienkového konania bol dňa 15.06.2019. V tejto lehote boli zaslané mestu Stará Ľubovňa na mailovú adresu [katarina.zeleznikova@staralubovna.sk](mailto:katarina.zeleznikova@staralubovna.sk) a [maria.rassova@staralubovna.sk](mailto:maria.rassova@staralubovna.sk) nasledovné pripomienky:

Dňa 07.06.2019 od pani PhDr. Dany Matiovej PhD.:

*,,v rámci bodu 4.3 Finančný príspevok na stravovanie bod b) spresniť pri invalidných dôchodcoch, ktorí budú môcť požiadať o príspevok na stravovanie – dôležité je, či Mesto bude poskytovať príspevok iba* ***poberateľom*** *invalidného dôchodku s mierou poklesu schopnosti vykonávať zárobkovú činnosť nad 70%, ktorým bol rozhodnutím SP priznaným invalidný dôchodok, alebo aj tým žiadateľom, ktorí síce mieru poklesu schopnosti vykonávať zárobkovú činnosť nad 70% majú, ale invalidný dôchodok im nebol priznaný, lebo nesplnili dobu dôchodkového poistenia (medicínsky splnili podmienky, ale dôchodkovo nie a ID im bol zamietnutý). Ďalší problém môže spočívať v tom, že invalidným dôchodcom v rámci kontrolných prehliadok prehodnocujeme zdravotný stav a tým, ktorým sa zlepší, mieru poklesu schopnosti vykonávať zárobkovú činnosť znížime. Preto by podľa môjho názoru bolo tento bod formulovať nasledovne:*

*-          poberateľom invalidného dôchodku s mierou poklesu schopnosti vykonávať zárobkovú činnosť nad 70 %, ktorí predložia aktuálne rozhodnutie SP o priznaní invalidného dôchodku,*

*-          žiadateľom o príspevok s mierou poklesu schopnosti vykonávať zárobkovú činnosť nad 70% (ale nie sú poberateľmi ID), ktorí predložia aktuálne potvrdenie Sociálnej poisťovne o miere poklesu schopnosti vykonávať zárobkovú činnosť.*

*Je na zváženie, či príspevok bude poskytnutý iba poberateľom ID alebo aj tým, ktorí mieru schopnosti vykonávať zárobkovú činnosť nad 70% majú, ale invalidný dôchodok nepoberajú.“*

Podľa doterajších skúseností oddelenia o príspevok na stravovanie nepožiadal žiaden žiadateľ, ktorý by mal mieru poklesu schopnosti vykonávať zárobkovú činnosť nad 70% a zároveň by nemal priznaný invalidný dôchodok. Doposiaľ platné VZN uvádzalo, že žiadateľom je poberateľ dôchodku - starobného alebo invalidného a nepovažujeme za odôvodnené uvedený článok VZN meniť.

Dňa 11.06. 2019 od pána Mgr. Jána Tomusa:

K bodu 3.4. o úhrade opatrovateľskej služby : „*Zvážiť možnosť platiť v hotovosti na oddelení - zaťažovanie pracovníkov, nutnosť viesť pokladňu...*

Úhrady za poskytovanie opatrovateľskej služby uskutočňujú klienti prostredníctvom opatrovateľky, ktorá ich opatruje priamo v domácnosti. Daná opatrovateľka zároveň na oddelení predkladá aj evidenciu svojej činnosti a výkaz hodín. Z uvedeného dôvodu sa javí platba na oddelení ako efektívnejšia. Len výnimočne platbu za opatrovanie robia príbuzní. Tí majú zároveň možnosť komunikovať so sociálnou pracovníčkou oddelenia o efektivite práce, kontrole počtu opatrovaných hodín, zmenách stavu opatrovaných dôchodcov, a pod.

K článku 4 Finančné príspevky

*„Mesto určí vo svojom rozpočte celkovú sumu určenú na krytie úhrad finančných príspevkov.“*

Mesto každoročne v programovom rozpočte na príslušný rozpočtový rok určuje výdavky na príspevky v tejto oblasti.

K finančnému príspevku na požičiavanie pomôcok

c) Príspevok sa poskytuje na základe písomnej zmluvy medzi žiadateľom a Mestom Stará Ľubovňa, najviac po dobu 6 mesiacov.

*„Doplniť o vetu: Túto dobu na základe žiadosti možno z odôvodnených príčin predĺžiť o ďalších 6 mesiacov.“*

Úlohou tohto finančného príspevku je čiastočné pokrytie nákladov na rýchle zabezpečenie pomôcok, napr. polohovateľnej postele do času, kedy bude pomôcka zabezpečená zo zdravotného poistenia. Zo skúseností vieme, že takúto pomôcku klienti zvyčajne dostanú cca do troch mesiacov. V prípade, že by k tomu nedošlo, tak klientom vieme pomôcť s opakovaným podaním žiadosti. Polročná lehota je zároveň pre klientov motivujúca, aby si túto bezplatnú pomôcku vybavili zo zákonného poistenia.

K 4.2. Finančný príspevok na zabezpečenie služby s použitím telekomunikačných technológií a to monitorovanie a signalizácia potreby pomoci

c) Príspevok žiadateľovi vo výške 10 eur mesačne, sa poskytuje mesačne na základe písomnej dohody na základe písomnej zmluvy o poskytovaní finančného príspevku medzi žiadateľom a Mestom. medzi žiadateľom a Mestom Stará Ľubovňa.

*„Je určená suma nie časové obdobie, platí teda doba 6 mesiacov z odseku 4.1 c“*

Odsek 4.1 VZN hovorí o finančnom príspevku na požičiavanie pomôcok a odsek 4.2 o finančnom príspevku na zabezpečenie služby s použitím telekomunikačných technológií. Kvôli upresneniu formulácie je možné vložiť do odseku 4.1 c slovo *neobmedzene*.

*„d) Žiadateľ je na požiadanie**povinný preukázať účelnosť poskytovania finančného príspevku.“*

Žiadateľ je povinný preukázať účelnosť poskytovania finančného príspevku. Jeho účelnosť zdôvodňuje žiadateľ už vo svojej žiadosti a jeho ďalšie využívanie je možné preveriť v priebehu celej doby poskytovania príspevku. Aj v tomto prípade je možné vložiť slovo *na požiadanie*.

4.3 Finančný príspevok na stravovanie

a) Stravovanie zabezpečuje Mesto prostredníctvom „*svojho stravovacieho zariadenia, prípadne“*stravovacieho zariadenia, ktoré bolo úspešné vo verejnom obstarávaní, a to počas pracovných dní.

Vzhľadom na to, že Mesto aktuálne nemá vlastné stravovacie zariadenie, nepovažujeme za potrebné tento údaj zakomponovať do návrhu VZN. Mesto má v pláne výstavbu vlastného zariadenia pre seniorov s možnosťou stravovania všetkých dôchodcov, však aktuálne ešte výstavba neprebieha. Všetky VZN sú aktualizované podľa potreby.

**Mgr. Mária Raššová, v.r.**

**Vedúca odd. soc. vecí a byt. politiky MsÚ**